കര്ണാല് സെക്രട്ടേറിയറ്റിനു മുന്നില് കര്ഷക ഉപരോധം, സംഘര്ഷാവസ്ഥ ന്യൂഡല്ഹി: കര്ഷകര്ക്കുനേരെ ആഗസ്റ്റ് 28ന് നടന്ന പൊലീസ് അതിക്രമത്തില് പ്രതിഷേധിച്ച് കര്ഷക സംഘടനകള് ആഹ്വാനം ചെയ്ത കര്ണാല് മിനി സെക്രട്ടേറിയറ്റ് ഉപരോധ സമരത്തില് സംഘര്ഷാവസ്ഥ. അര്ദ്ധസൈനിക വിഭാഗങ്ങളും സമരക്കാരും നേര്ക്കുനേര് നിലയുറപ്പിച്ചിരിക്കുകയാണ്. ഇന്നലെ കര്ഷക സംഘടനാ പ്രതിനിധികളുമായി ജില്ലാ ഭരണകൂടം നടത്തിയ ചര്ച്ച അലസിയതിന് പിന്നാലെയാണ് സമരം ശക്തിപ്പെടുത്തിയത്.നേതാക്കളായ രാകേഷ് ടിക്കായത്, യോഗേന്ദ്ര യാദവ് തുടങ്ങിയവരെ കസ്റ്റഡിയിലെടുത്ത ശേഷം വിട്ടയച്ചിരുന്നു. ഹരിയാന സര്ക്കാര് പ്രഖ്യാപിച്ച നിരോധനാജ്ഞ അവഗണിച്ച് ഹരിയാനയിലെയും പഞ്ചാബിലെയും വിവിധ ഭാഗങ്ങളില് നിന്നായി നൂറുകണക്കിന് കര്ഷകര് രാവിലെ മുതല് കര്ണാലിലേക്ക് പ്രവഹിച്ചു. അനാജ് മാര്ക്കറ്റില് റാലി നടത്തിയ ശേഷം കര്ണാല് മിനി സെക്രട്ടേറിയറ്റിലേക്ക് മാര്ച്ചു ചെയ്യാനായിരുന്നു പദ്ധതി. 40 കമ്ബനി അര്ദ്ധ സൈനിക വിഭാഗങ്ങളെ വിന്യസിച്ച ഹരിയാന സര്ക്കാര് കര്ണാലിലും സമീപ ജില്ലകളിലും ഇന്റര്നെറ്റ് ബന്ധം വിച്ഛേദിച്ചു. സമരക്കാര് വരുന്ന പാതകള് അടച്ചു. ലാത്തിചാര്ജ്ജില് മരിച്ച കര്ഷകന്റെ കുടുംബത്തിന് നഷ്ടപരിഹാരവും ഉത്തരവാദികളായ ഉദ്യോഗസ്ഥക്കെതിരെ നടപടിയുംവേണമെന്നായിരുന്നു സംഘടനകളുടെ നിലപാട്. സര്ക്കാര് നിരാകരിച്ചതോടെ ചര്ച്ച പരാജയപ്പെട്ടു. തുടര്ന്നാണ് കര്ഷകര് ബാരിക്കേഡുകള് നീക്കി സെക്രട്ടേറിയറ്റ് ഭാഗത്തേക്ക് നീങ്ങിയത്. രാത്രിയോടെ സെക്രട്ടേറിയറ്റിന് മുന്നില് നിലയുറപ്പിച്ച കര്ഷകര് ഘൊരാവോ തുടങ്ങി. ഇനി ചര്ച്ചയില്ലെന്നും തങ്ങള് സെക്രട്ടേറിയറ്റ് ഗേറ്റില് എത്തിയെന്നും കര്ഷക നേതാവ് രാജേഷ് ടിക്കായത് പറഞ്ഞു. ആവശ്യങ്ങള് അംഗീകരിച്ചില്ലെങ്കില് ഹരിയാനയിലെ ജയിലുകള് നിറയ്ക്കാന് തയ്യാറാണെന്നും അദ്ദേഹം വ്യക്തമാക്കി. ഭാരതീയ കിസാന് യൂണിയന് ചാദുനി വിഭാഗം നേതാവ് ഗുര്ണാം സിംഗ് ചാദുനി കോണ്ഗ്രസില് നിന്ന് പണം വാങ്ങിയാണ് സമരം നടത്തുന്നതെന്ന് ഹരിയാന കൃഷി മന്ത്രി ജെ.പി. ദലാല് ആരോപിച്ചു.